Kegyelem nektek és békesség Istentől a mi Atyánktól és az Úr Jézus Krisztustól!

Zsolt 116, 8-10
*8Megmentettél engem a haláltól, szememet a könnyhullatástól, lábamat az elbukástól, 9az ÚR színe előtt járhatok az élők földjén. 10Hittem, ha így szólok is: Igen elesett vagyok!*

Kegyelemmel megtartott Gyülekezet!

Hogy milyen elesettnek lenni, azt nagyon jól tudjuk kis gyermek korunktól kezdődően. A bukás pillanatában ránk törő ijedtség, a fájdalom, a kétségbeesés, ezeket az érzéseket ismerjük mai hétköznapjainkból is, nem nőtük ki őket. Úgy érezzük, úgy is mondjuk, hogy a botlások és tévedések az emberi élet természetes velejárói.
„Tévedni emberi dolog.” – ahogyan mondani is szoktuk és valóban elbukni is emberi dolog. A Zsoltáros is azt mondja alapigénkben: *„Igen, elesett vagyok!”*.
A torzítás onnantól kezdődik, mikor mindezt úgy értelmezzük, illetve úgy próbáljuk valóban élni / értelmezni az életünket is, hogy adott szituációkban nem is volt más lehetőségünk csak elbukni. Ilyenkor jönnek azok a mondatok, hogy „így volt megírva”, „én mindig is szerencsétlen voltam”, „valamiért büntet Isten”. Mikor tehát addig jutunk, hogy ezeket a helyzeteinket kétséget kizáróan tőlünk független szituációkként akarjuk értelmezni, akkor szinte biztosak lehetünk benne, hogy torzítjuk a valóságot. Igen, lehet olyan, hogy az Úr bizonyos utakat lezár előttünk, hiába is akarjuk mi nagyon. Például egy szál karddal kimenteni Jézust az elfogására érkező katonák gyűrűjéből, vagy ott imádkozni a kereszt alatt, hogy küldje már az angyalokat, akik kimentik a Krisztust ebből a csúfosan vesztésre álló helyzetből. Igen, vannak olyan esetek, amikor hiába szeretnénk és hiába, hogy értetlenül állunk, hogy ennek miért kellett így történnie, egészen egyszerűen nem tehetünk mást: valóban el kell fogadnunk az Úr akaratát.
A torzítás ott kezdődik, amikor elkezdem elhinni, hogy „pedig én mindent jól csináltam!”, „én nem vétettem, én ártatlan szenvedő vagyok csak”, tehát mikor elhiszem, hogy nekem semmilyen felelőségem sem volt.
Megélni az elesettséget, megélni a fájdalmat, ezek valóban emberi dolgok. Kisgyermekként is elestünk. Legkisebb gyermekem is elesik, ahogyan rohan a nagyobbak után, időnként sírva is fakad. De mit tesz ilyenkor?
Felnéz, keresi a tekintetével a szüleit és azt mondja, akár a legnagyobb sírás közben is: „Én túl gyorsan fut.”, és már nyújtja is a kezét, hogy vegyük fel, emeljük fel a földről. Ahogy mondtam az elbukást és az ahhoz kapcsolódó érzéseket az ember nem növi ki, de sajnos úgy tűnik, hogy az ösztönös bizalmat és őszinte összetörtséget, azt ki tudjuk nőni.
Mikor a felnőtt ember elbukik, akkor vajon miért érzi szükségét, hogy hosszasan és részletesen elemezze másoknak az okot – magyarul magyarázkodjon -, ahelyett, hogy csak beismerné a hiba forrását? És vajon hová tűnt az a természetes bizalom a mi mennyei Atyánk felé való fordulásunkból, aminek lenyomata még gyermekként valahol ott van bennünk a szüleinkkel kapcsolatban?
Elhagyjuk, elfelejtjük, megtagadjuk a hitelességét? Hivatkozhatunk a világ hangjaira, a csalódásainkra, a rossz tapasztalatokra és az ember kegyetlenségeinek megismerésére, de ezek valójában csak azt a tényt próbálják elfedni, hogy a röghöz ragadt értelmünkkel és elvárásainkkal összetörjük a hitet, a bizalmat Isten felé. Éppen úgy ma mi, én, mint ahogy az édenkerti bűnbeesés tanúsága szól. Az Úr megteremt egy tökéletes állapotot, a béke és jó rend teljességét, az én hitemet is. Aztán az ember megtöri és panaszkodni kezd, hogy túl sok a csábítás, hogy túl nehéz hűséges bizalommal élni. Mintha a Mindenható Isten adott volna okot a törésre.

*„Igen elesett vagyok!”*Isten látta, látja ezt. De Ő sohasem akarta, hogy ez határozza meg az embert. A kegyelem már a kereszt előtt is ott volt, ott mutatkozott folyamatosan az Ő valósággá váló akaratában. Aztán Jézus által teljessé lett.
„*8Megmentettél engem a haláltól, szememet a könnyhullatástól, lábamat az elbukástól”*
A Zsoltáros is vallja, hogy az Úr kimentette a halott állapotból. Lehet, hogy neki is voltak nagy bukásai, lehet, hogy betegségből gyógyult, vagy akár nagy veszedelemből is szabadult, de nem ezek jelentik az igazi elesettséget.
Luther Márton is úgy vallott önmagáról, hogy akkor érezte magát a legelesettebbnek, a leginkább reménytelen helyzetben, amikor úgy érezte, hogy nem tud imádkozni. Amikor úgy érezte, hogy nem tud Isten elé állni.
Ez talán nekünk is egy egyszerű és könnyen használható tükör, önfelmérés lehet. Te mennyire vagy valójában elesett? – ha ezt azon méred meg, hogy mennyire tudsz őszinte szívvel, saját legbelsőbb gondolataiddal imádkozni? Ez egészen egyszerűen azt mutatja meg, hogy mennyire vagyok távol a mennyei Atyámtól, hogy merek-e, illetve akarok-e egyáltalán őszinte szívvel Hozzá kiáltani.
Éppen ezért mondja a Zsoltáros az elsőre talán furán ható mondatot: „*Hittem, ha így szólok is: Igen elesett vagyok!”*. Lehetek elesett, ha hiszem, hogy van, aki megtartson, ha hiszem, hogy van, aki megszabadít! Gyermekként is tudtunk elesettek lenni, mert biztosan tudtuk, hogy van, aki fel fog emelni, aki magához fog ölelni, bármilyen félelmetes, vagy fájdalmas is az adott pillanat. Lehetek egyszerre elesett és hívő!
Krisztus halála és feltámadása nem egy megünnepelt emlék kell, hogy legyen, hanem mindennapi valóságom. Az életemet, az egész lényemet meghatározó kegyelem. Új szövetség, ami megtart. Amit az ember vágyai és bolond akarata összetört, azt a jó rendet, a közösséget Isten és ember között, azt Krisztus számomra is helyreállította. Azért, hogy tudjunk ismét elesett gyermekekként a mi Atyánkhoz kiáltani, arra vágyni, hogy Ő emeljen fel és öleljen magához.
Krisztusért biztonságban érezheted magad, kegyelemben élőnek, ennek az örömünnepe Húsvét. Hogy én is tudhatom már ma, megélhetem annak a békességét, amit a Zsoltáros is kimond: „*9az ÚR színe előtt járhatok az élők földjén”*. Közösségben az én mennyei Atyámmal a hit által élők földjén.

Húsvétkor fennhangon, örömmel mondjuk, kiáltjuk: „Krisztus feltámadt! Valóban feltámadt!” Ennek a mondatnak azonban nem csak húsvéti felkiáltásnak, tételmondatnak kell maradnia, hanem olyanná kell válnia, ami gyökeret ver az életemben, hitemben és valóban újjá formálja, helyreállítja a kapcsolatot, a szövetséget és megtartó erővé tud válni bármilyen magasságaimban, vagy épp mélységeimben.
Többen is tudják, hogy decemberben akváriumot telepítettünk a lakásba. Ahhoz, hogy az akváriumban a növények megmaradjanak nem elég csak odatenni az aljára, mert, akkor a közeg miatt fel fognak emelkedni és lassan elpusztulnak csak a víz felszínén. Kell valami, ami odarögzíti, ott tartja az aljzaton, amíg a növények gyökeret nem vernek és növekedésnek nem indulnak. Ha már a növény oda kapaszkodik a biztos pontba, ha már állandó és biztos a kapcsolat, akkor életben fog maradni ott, ahol a rendelt helye van.
Krisztus nélkül olyanok lennénk, mint a vízfelszínig távolodó és elhaló növény. Távolra, sőt a lehető legtávolabbra kerülnénk Istentől. Krisztus azonban odavisz, ott tart, mondhatni odaszorít az Atyával való közösségbe és ott végre mi is ráébredhetünk, hogy bizony ez az a hely, ahol jó lennünk, ahol érdemes gyökeret eresztenünk - és láss csodát - növekedni tudunk.
A Krisztusban kapott kegyelem, a Feltámadás valósága meg tud, meg fog látszódni az életeden, ha hagyod, hogy Ő ténylegesen a szabadítóddá váljon. Ha Krisztus ünnepét valóban élni akarod, ha nem az elesettségnek és csalódásoknak, hanem Krisztus szabadításának adsz minden nap hangot az életedben, akkor arra fogsz felfigyelni, hogy változik a te életed és változik a környezeted élete is.
Krisztus által, az Atya közösségében növekedni fogsz, erre most, itt, ígéretet tehetek én is neked! Ha megéled az új szövetséget, ha megéled, hogy Krisztus az Atya közösségébe szorít, kapcsol bele, ahol meg fogod tapasztalni, hogy minden bizonytalanság, minden félelmet keltő hang, minden fájdalom ellenére is, te a megváltott ember, növekedni fogsz hitben, békességben és szeretetben. Így legyen! Ámen